Bekende se ma onthou as 'vrou wat Here dien' | Netwerk24
Bekende se ma onthou as 'vrou wat Here dien'
Deur Madli Grobbelaar 14 Oktober 2020 06:03
Betsie du Preez
Die joernalis en skrywer Max du Preez se ma, Betsie du Preez (86), is Woensdag in Kroonstad aan natuurlike oorsake oorlede.
Du Preez het in 1957 na Kroonstad verhuis. Sy het aan die Suidrand Volkskool begin skoolhou en daarna was sy tot met haar aftrede aan die Hoër Tegniese Skool De Wet Nel in Kroonstad verbonde. Sy was bekend as een van die beste Afrikaansonderwysers en was jare lank vakhoof.
Du Preez is in Reitz gebore en het op die plaas Driekuil in die Reitz-distrik grootgeword. Sy het aan die Hoërskool Voortrekker in Bethlehem gematrikuleer, waarna sy 'n BA-graad aan die destydse Universiteit van die Oranje Vrystaat verwerf het, asook 'n onderwysdiploma aan Unisa.
Haar familie en vriende beskryf haar as 'n diep gelowige, stylvolle en statige vrou.
"My ma was 'n baie lojale vrou en moeder. Sy was welbelese en intellektueel, lief vir klassieke musiek, baie aktief in die gemeenskap en die kerk. Sy het die lekkerste en die beste sjokoladekoek gebak en het die pragtigste truie gebrei," sê haar seun Wynand.
"Ma Betsie het 'n ongelooflike opvoedende rol in my lewe gespeel, waarvoor ek vir haar en die Here baie dankbaar is. Ons kan net goeie dinge van haar sê – sy het alles reg gedoen en naby die Here geleef," sê dr. Kruger du Preez, 'n ander seun.
Haar oudste seun ds. Johan du Preez was die stigter en eerste direkteur van die internasionale Petra-kollege vir kinderopleiding in Witrivier. Hy was ook 'n populêre leraar van die NG kerk Kroonstad-Noord. Hy is in 1997 in 'n motorongeluk oorlede.
Erna Jacobs, 'n vriendin, sê wanneer sy aan haar dink, sien sy 'n vrou wat die Here dien.
Sy was met Johann (Dup) du Preez getroud en hulle het agt kinders gehad: Johan, Kruger, Max, Wynand en James, asook Cecilia Saayman, Mollie Kotzé en Elzabeth Knoesen. Hulle het 23 kleinkinders en 23 agterkleinkinders. Dup is in Mei 1999 oorlede.